અમદાવાદ, તા. 8?: ખેડૂતોની દેવાંમાફી, અલ્પેશ કથીરિયાની મુક્તિ અને પાટીદારોને અનામતની માગણી સામે ઉપવાસ આંદોલન કરી રહેલા પાસ નેતા હાર્દિક પટેલે આજે ઉપવાસના 15મા દિવસે એસ.જી.વી.પી. હોસ્પિટલમાં બિહાર જદ (યુ)ના પૂર્વ નેતા શરદ યાદવના હાથે જળ ગ્રહણ કર્યું હતું. જો કે, પાટીદાર અનામત આંદોલન સમિતિ (પાસ)ના કન્વીનર અને પ્રવક્તા મનોજ પનારાએ જણાવ્યું હતું કે, શરદ યાદવના આગ્રહથી જળ ગ્રહણ કર્યું છે, પરંતુ હાર્દિકના ઉપવાસ ચાલુ છે. આ પહેલાં હાર્દિકની તબિયત લથડતાં પ્રથમ સોલા સિવિલ હોસ્પિટલ અને બાદમાં એસ.જી.વી.પી. હોસ્પિટલ ખસેડવામાં આવ્યો હતો. આમ, હાર્દિક આમરણાંત ઉપવાસ પૂર્ણ કરે તેવા સંજોગો પણ દેખાઇ રહ્યા છે. જો કે, સરકાર હજુ તેના વલણમાં અડગ છે. દરમ્યાન, હાર્દિકે સોશિયલ મીડિયા પર એવી વિવાદાસ્પદ ટિવટ કરી હતી કે ભાજપના ગુંડાઓને હું મરું તો પણ કોઇ? ફરક પડતો નથી.